Bestyrelsesformand i Aalborg Boldspilklub A/S Torben Fristrup har per dags dato valgt at trække sig fra bestyrelsen. For tre måneder siden blev han ramt af en blodprop, og følgerne hæmmer ham fortsat i hverdagen. Derfor har han nu valgt at trække sig. - Jeg er ærgerlig over at slutte mit arbejde i AaB på denne måde, og det er svært for mig personligt at acceptere, at jeg ikke kan bidrage for fuld kraft, men omvendt er jeg også overbevist om, at det er den rigtige beslutning at stoppe, siger Torben Fristrup. AaB skriver i en pressemeddelelse, at de takker formanden for hans indsats. Torben Fristrup har været en del af bestyrelsen i AaB A/S siden april 2017 og har været formand siden siden april 2018. Næstformand Niels David Nielsen træder til som fungerende formand indtil den ordinære generalforsamling 19. april 2023. Her skal bestyrelsen konstituere sig selv på ny.

Opsummering:
Bestyrelsesformand Torben Fristrup stopper på grund af sygdom.